
AVIZ

asupra proiectului de lege privind aprobarea Ordonanţei Guvernului nr. 11/2010 pentru modificarea şi completarea Legii nr. 458/2002 privind calitatea apei potabile
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege privind aprobarea Ordonanţei Guvernului nr. 11/2010 pentru modificarea şi completarea Legii nr. 458/2002 privind calitatea apei potabile, trimis cu adresa PL-x. 186 din 19 aprilie 2010 şi înregistrat cu nr. 328 din 20 aprilie 2010.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.


Senatul, în calitate de primă Cameră sesizată a adoptat proiectul de lege în şedinţa din 13 aprilie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 27 aprilie 2010.


Proiectul de lege are ca obiect de reglementare modificarea şi completarea Legii nr. 458/2002 privind calitatea apei potabile cu modificările şi completările ulterioare, în vederea transpunerii în legislaţia internă a prevederilor art. 9 „Derogări”, art. 13 alin. (3) şi art. 15 „Situaţii excepţionale” din Directiva 98/83/CE privind calitatea apei potabile, publicată în Jurnalul Oficial al Comunităţilor Europene nr. L330 din 5 decembrie 1998.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 53 din 22 ianuarie 2010.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

